作者:無名氏
標題:沁園春
內容:徑竹扶疏，直上青霄，玉立萬竿。似冰壺瀟灑，虛心直節，清標貞幹，風月無邊。清蔭盈庭，細香滿座，凡款公門皆七賢。稱觴旦，與松梅並祝，辭表南山。綿延。龍種兒孫。列砌森庭棲鳳鸞。況節樓辟命，管城草檄，計臺瑣試，玉筍聯班。盛事重重，薦騰楛繭，渡蟻陰功須狀元。燕山樂，又使符踵至，趣赴淇園。